Barack Obama: Predsjednički kandidat jedinstvene prošlosti
Kada Obama i formalno prihvati stranačku nominaciju na konvenciji u Denveru, to će biti tačno 45 godina nakon što je borac za ljudska p
Senator Barack Obama je, nakon što je osigurao dovoljan broj glasova stranačkih delegata, napravio ogroman korak ka ulasku u istoriju kao mogući prvi američki crnac - kandidat Demokratske stranke za predsjednika Sjedinjenih Američkih Država. On je porazio Hillary Clinton u stranačkoj utrci za predsjedničkog kandidata, obećavajući novu nadu i promjenu za Amerikance već umorne od ekonomskog usporavanja i godina rata. Uspjeh američkog crnog senatora našao se na naslovnim stranicama medija širom svijeta. Prije godinu i po, senator Barack Obama je praktično bio nepoznat. U utorak je pobjedio na demoktratskim preliminarnim izborima u Montani, osvojivši, i premašivši, broj delegata potrebnih za predsjedničku nominaciju Demokratske stranke. Obama je čovjek jedinstvene prošlosti. Rođen na Havajima, sin je crnca iz Kenije i bijele Amerikanke iz Kansasa. Otac ih je napustio kada je Obama imao dvije godine. Sin i mama su preselili u Indoneziju u kojoj je Obama živio nekoliko godina. Kasnije, Obama je pohađao Columbia univerzitet i studirao pravo na Harvardu. Nakon pravnih studija bio je organizator u siromašnom kvartu Chicaga. Obama je postao senator iz Illinois-a 2004. godine. Te iste godine on je bio ključni govornik na konvenciji Demokratske stranke u Bostonu. Nije tada propustio da spomene svoje roditelje. “Oni su mi dali afričko ime – Barack, blagosloveni, vjerujući da u tolerantnoj Americi, to ime neće biti prepreka za uspjeh.» Kada Obama i formalno prihvati stranačku nominaciju na konvenciji u Denveru, to će biti tačno 45 godina nakon što je borac za ljudska prava Martin Luther King Junior, održao svoj čuveni govor “Sanjam” o rasnoj jednakosti. Obama je imao dvije godine kada je Martin Luther King, izme3đu ostalog rekao: «Sanjao sam da će jednog dana moje četvero djece živjeti u državi u kojoj neće biti ocjenjivani po boji njihove kože, nego sadržaju njihovog karaktera.» Politički analitičar Univerziteta Maryland Ron Walters kaže da je ushićen izgledima da crnac postane predsjednik Amerike: «Ne samo u ovoj zemlji, nego će ljudi i u inostranstvu, vidjeti da Sjedinjene Američke Države imaju djelimično novi image. To je pozitivan image kojeg zemlja nastoji stvoriti kako bi se oslobodila istorije rasizma.» Američki državni sekretar Condoleezza Rice se slaže. «Mislim da je to izvanredan primjer da ustavna odrednica “mi narod” počinje da znači svi mi.» Puni su entuzijazma i mnogi obični gradjani. «On će definitivno unijeti promjene. To je sigurno. I sretna sam zbog toga.» «Osjeća se entuzijazam oko čovjeka koji se oslonio na narod i podstakao ljude da glasaju.» Od Evrope do Srednjeg Istoka, u Keniji i Indoneziji, objava američkog senatora Baracka Obame da je on vjerovatni demokratski predsjednički kandidat bila je udarna vijest, a analitičari kažu da je kandidatura Baracka Obame promjenila lice američke politike. Reginald Dale, direktor Evropskog programa u Centru za strategijske i međunarodne studije u Washingtonu, kaže: «Evropa je bila paralizovana predsjedničkim izborima u SAD ove godine. Oni su praćeni pažljivije nego prije, mogli bi reći da se “euro-Obama-manija” širi Evropom.» U Francuskoj, primjera radi televizijski komentarori su raspravljali da li bi Obama potpredsjedničko mjesto trebao ponuditi Hillary Clinton. Gospodin Dale kaže da su Evropljani fascinirani mogućnošću da žena i Afro-Amerikanac budu u Bijeloj kući. «Ljudi u Evropi se raduju. I za mnoge je to neka vrsta rehabilitacije Sjedinjenih Američkih Država.» Na drugoj strani svijeta, u Indoneziji, ljudi govore u korist čovjeka koji je dio svog djetinstva proveo u toj ostrvskoj zemlji. Stanovnica Jakarte vjeruje da će se Obama kao predsjednik zalagati za diplomaciju umjesto vojne intervencije: «Obama je prava osoba, jer će donijeti vjetar promjene u Ameriku, posebno u pogledu američke invazije Iraka. Takve stvari će Obama minimizirati. Nadam se da će Obama donijeti mir na Srednjem Istoku.» Da bi to uradio Obama će, uz osvajanje nominacije, trebati da pobjedi ratnog heroja Johna McCaina, vjerovatnog predsjedničkog kandidata Republikanske stranke, koji Obamin plan povlačenja Amerikanaca iz Iraka naziva predajom. U Keniji, gdje je rođen Obamin otac, senator iz Illinoisa je najomiljeniji. Njegov ujak, Said Obama, onima koji sumnjaju u kvalitete njegovog nećaka poručuje. «Vjerujem da Barack ima sve što treba da bude dobar predsjednik i mislim da bi bilo bolje da mu daju šansu, jer mislim da će biti uspješan.» Da li će Obama pokazati koliko je sposoban predsjednik, ili će ostati tek još jedna opaska u američkoj priči odlučiće američki glasači u novembru. Ali, za mnoge komentatore u inostranstvu nominacija crnca sa rođacima u Africi i prijateljima u Aziji, može promjeniti način na koji svijet vidi Ameriku, i način na koji Amerika gleda na svijet.